CELEX: 62018CN0006
Language: el
Date: 2018-01-03 00:00:00
Title: Υπόθεση C-6/18 P: Αναίρεση που άσκησε την 3η Ιανουαρίου 2018 η Ελληνική Δημοκρατία κατά της αποφάσεως του Γενικού Δικαστηρίου (έβδομο τμήμα) που εκδόθηκε την 25η Οκτωβρίου 2017 στην υπόθεση T-26/16, Ελληνική Δημοκρατία κατά Ευρωπαϊκής Επιτροπής

19.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 63/10
            
         Αναίρεση που άσκησε την 3η Ιανουαρίου 2018 η Ελληνική Δημοκρατία κατά της αποφάσεως του Γενικού Δικαστηρίου (έβδομο τμήμα) που εκδόθηκε την 25η Οκτωβρίου 2017 στην υπόθεση T-26/16, Ελληνική Δημοκρατία κατά Ευρωπαϊκής Επιτροπής
   (Υπόθεση C-6/18 P)
   (2018/C 063/14)
   Γλώσσα διαδικασίας: η ελληνική
   
      Διάδικοι
   
   
      Αναιρεσείουσα: Ελληνική Δημοκρατία (εκπρόσωποι: Γ. Κανελλόπουλος, Ι. Παχή και Α. Βασιλοπούλου)
   
      Αντίδικος στην αναιρετική διαδικασία: Ευρωπαϊκή Επιτροπή
   
      Αιτήματα
   
   Η αναιρεσείουσα ζητεί να γίνει δεκτή η αίτηση αναίρεσης, να αναιρεθεί η προσβαλλόμενη απόφαση του Γενικού Δικαστηρίου της ΕΕ της 25ης Οκτωβρίου 2017 στην υπόθεση Τ-26/16 κατά το μέρος αυτής με το οποίο απορρίπτει την προσφυγή της, να γίνει δεκτή η από 22 Ιανουαρίου 2016 προσφυγή της Ελληνικής Δημοκρατίας, να ακυρωθεί η απόφαση της Ευρωπαϊκής Επιτροπής 2015/2098 της 13ης Νοεμβρίου 2015 (1) κατά τα κεφάλαια, με τα οποία επιβλήθηκαν στην Ελληνική Δημοκρατία σε συνέχεια των ερευνών IR/2009/004/GR και IR/2009/0017/GR εφ’ άπαξ και κατ’ αποκοπή δημοσιονομικές διορθώσεις για καθυστερήσεις σε διαδικασίες ανάκτησης, για μη παροχή στοιχείων και εν γένει αδυναμίες στις διαδικασίες διαχείρισης οφειλών συνολικού ύψους 11 534 827,97 € και να καταδικασθεί η Επιτροπή στα δικαστικά έξοδα.
   
      Λόγοι αναιρέσεως και κύρια επιχειρήματα
   
   Προς στήριξη της αίτησής της η αναιρεσείουσα προβάλλει 2 λόγους αναιρέσεως.
   Ο πρώτος λόγος αναιρέσεως, αναφερόμενος στο μέρος της απόφασης της Επιτροπής, με το οποίο επιβλήθηκε κατ’ αποκοπήν δημοσιονομική διόρθωση στην Ελληνική Δημοκρατία, αντλείται από εσφαλμένη ερμηνεία και εφαρμογή από το Γενικό Δικαστήριο των άρθρων 31 και 32-33 του κανονισμού 1290/2005 (2), πλάνη περί το δίκαιο, ως προς την εφαρμογή των κατευθυντηρίων γραμμών του εγγράφου 5330/1997 της Επιτροπής για την επιβολή κατ’ αποκοπήν διορθώσεων στην περίπτωση της παραγράφου 4 του άρθρου 32 του κανονισμού 1290/2005, παράβαση της αρχής της ασφάλειας δικαίου και ανεπαρκή αιτιολογία της αναιρεσιβαλλομένης.
   Ο δεύτερος λόγος αναιρέσεως, αναφερόμενος στο μέρος της απόφασης της Επιτροπής, με το οποίο επιβλήθηκε αφ’ άπαξ διόρθωση, αντλείται από εσφαλμένη ερμηνεία και εφαρμογή από την αναιρεσιβαλλόμενη των άρθρων 32 παράγραφος 4 και 49 του κανονισμού 1290/2005, από παράβαση των αρχών της μη αναδρομικότητας των νόμων και της ασφάλειας του δικαίου, καθώς και από αντιφατική και ανεπαρκή αιτιολογία της απόφασης του Γενικού Δικαστηρίου.
   
      (1)  Εκτελεστική απόφαση (ΕΕ) 2015/2098 της Επιτροπής, της 13ης Νοεμβρίου 2015, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) [κοινοποιηθείσα υπό τον αριθμό C(2015) 7716]. (
         ΕΕ 2015, L 303, σ. 35).
   
   
      (2)  Κανονισμός (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής. (
         ΕΕ 2005, L 209, σ. 1).